LT Europos Sąjungos oficialusis leidinys C 340/28

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 340/16

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Pranešimai apie prieštaravimus turi būti perduoti Komisijai per šešis mėnesius nuo šio paskelbimo datos.

SANTRAUKA

TARYBOS REGLAMENTAS (EB) Nr. 510/2006

„NANOŠKI SIR“

EB Nr.: SI-PDO-005-0421-29.10.2004

SKVN ( X ) SGN ( )

Šioje santraukoje informacijos tikslais pateikiami pagrindiniai produkto specifikacijos elementai.

1. Atsakinga valstybės narės institucija:

Pavadinimas: Ministrstvo za kmetijstvo, gozdarstvo in prehrano Adresas: Dunajska cesta 22 SI-1000 Ljubljana SLOVENIJA Tel. +386 14789000 Faks. +386 14789055 El. paštas: varnahrana.mkgp@gov.si

2. Pareiškėjas:

Pavadinimas: Gospodarsko interesno združenje Nanoški sir („Nanoški sir“ komercinis susivienijimas) Adresas: Goriška cesta 13 SI-5271 Vipava SLOVENIJA Tel. +386 53671280 Faks. +386 53671314 El. paštas: alenka.stopar@vipava1894.si Sudėtis: Gamintojai/perdirbėjai ( X ) Kiti ( )

3. Produkcijos rūšis:

1.3 klasė. Sūriai

4. Specifikacija:

(reikalavimų pagal Reglamento (EB) Nr. 510/2006 4 straipsnio 2 dalį santrauka)

4.1. Pavadinimas:

„Nanoški sir“

4.2. Aprašymas:

„Nanoški sir“ yra kietas sūris, pagamintas iš karvių pieno.

„Nanoški sir“ yra apskritas (rato formos), jo skersmuo – 32–34 cm, aukštis – 7–12 cm. Jo kraštai gali būti suapvalinti. Sūrio vidus ryškiai geltonas, tamprios, slankios, vienalytės ir tankios konsistencijos. Šis sūris retkarčiais gali būti su netaisyklingos formos, mažomis arba vidutinio dydžio skylutėmis.

Brandintas ne mažiau kaip 60 dienų sveria 8–11 kg.

„Nanoški sir“ pluta geltona su raudonai (plytos raudonumo) rudu atspalviu; vietomis yra šiek tiek pelėsių, atsiradusių tradiciškai jį nokinant. Pluta glotni, sausa, be įtrūkimų ar kitų defektų.

Produktas parduodamas brandinus jį ne trumpiau kaip 60 dienų; jame turi būti ne mažiau kaip 60 proc. sausosios medžiagos, o sausojoje medžiagoje – ne mažiau kaip 45 proc. riebalų.

Sūris yra ne itin stipraus, būdingo „Nanoški sir“, gaivaus kvapo, pikantiško skonio ir švelnaus sūrumo. Sūriui senstant, jo kvapas tampa intensyvesnis, o skonis – pikantiškesnis.

4.3. Geografinė vietovė:

Pienas, iš kurio gaminamas „Nanoški sir“, gaunamas geografinėje vietovėje, esančioje palei Italijos–Slovėnijos sieną (tarp Sežana ir Nova Gorica miestų, nuo Soča upės iki Most na Soči, vietovė kairiajame Idrijca upės krante nuo Most na Soči iki Idrija miestelio, vietovė į dešinę nuo Idrija–Godovič–Kalce–Planina–Postojna kelio, vietovė į dešinę nuo Postojna–Pivka–Divača–Sežana kelio.

„Nanoški sir“ gaminti (perdirbti pieną į „Nanoški sir“) nustatyta geografinė vietovė yra geografinėje vietovėje, kurioje gaminamas pienas. Ji yra aukštutinėje Vipavska Dolina (Vipavos slėnio) dalyje, kur auginamos vynuogės, o konkrečiai – Močilnik upelio slėnio teritorijoje nuo Lozice kaimo iki Vipavos miesto ir Vipavos upės slėnio teritorijoje nuo Vipavos miesto iki Ajdovščinos miestelio. „Nanoški sir“ gaminamas įmonėse, įsikūrusiose ne daugiau kaip 500 m aukštyje virš jūros lygio.

Visos paminėtos gyvenvietės yra apibrėžtoje geografinėje vietovėje.

4.4. Kilmės įrodymas:

Norint užtikrinti, kad „Nanoškin sir“ būtų iš nurodytos geografinės vietovės, kontroliuojama:

— pieno gamyba: pienas turi būti gautas nurodytoje geografinėje vietovėje esančiuose ūkiuose; ūkininkai pildo gyvulių registrą, kuriame nurodyta atitinkama bandos sudėtis ir kur žymimi pašarų įsigijimai,

— pieno surinkimas: „Nanoškin sir“ gaminti skirto pieno surinkimo maršrutas neturi sutapti su kitais surinkimo maršrutais. Surenkant pieną registruojama ši informacija: atskiruose ūkiuose surinkto pieno kiekis ir bendras surinkto pieno kiekis,

— kasdienė pamelžto pieno kokybė pieninėse: terminis pieno apdorojimas žemoje, 63 °C–69 °C temperatūroje; kaip nurodyta pieno apdorojimo temperatūros registruose,

— pieno perdirbimas ir sūrio formavimas pagal specifikacijų reikalavimus; tai užtikrinama registruojant informaciją apie pieno perdirbimą ir sūrio formavimą. Kiekvienai partijai paskiriamas konkretus numeris ir nurodoma pagaminimo mėnuo bei diena,

— sūrio brandinimas: registruojamas kiekvienos sūrio partijos kiekis ir nurodoma diena, kai sūris pradedamas brandinti. Kontroliuojama brandinimo kambario temperatūra ir drėgnis. Kiekviena partija brandinama ne trumpiau kaip 60 dienų. Įrašai apie sūrio brandinimą daromi laikantis specifikacijos reikalavimų.

4.5. Gamybos būdas:

Ne mažiau kaip 80 proc. pieno, naudojamo „Nanoški sir“ gaminti, gaunama iš rudųjų karvių, šeriamų toje geografinėje vietovėje pagamintais stambiaisiais pašarais (ganyklų žole, šienu, žolės ir javų silosu); kiekvienoje stambiųjų pašarų porcijoje turi būti 75 proc. sausosios medžiagos.

Imamasi priemonių, užtikrinančių, kad „Nanoški sir“ gaminti skirtas pienas būtų surenkamas ir laikomas atskirai. Nuo pirmojo melžimo iki pieno terminio apdorojimo negali praeiti daugiau kaip 72 valandos. Tada pienas apdorojamas žemoje temperatūroje ir laikomas vėsiai. Pienas kaitinamas sūriui gaminti skirtoje statinėje krekėjimo temperatūroje. Į pieną supilamas šliužo fermento tirpalas ir penkias minutes maišoma. Po to pienas paliekamas krekėti. Varškė supjaustoma keturkampiais ir sudedama į 35 cm skersmens bei 15 cm aukščio formas. Šviežias sūris pasveriamas ir paslegiamas. Slegiant vyksta fermentacija. Pasibaigus fermentacijai ir slėgimui, kiekvieno sūrio vienas šonas paženklinamas serijos numeriu (nurodomi metai ir mėnuo). Paženklinti apskriti sūrio gabalai dedami į sūrymą ir laikomi 12 °C–18 °C temperatūroje.

Po to sūris tris dienas sūdomas jūros druskos tirpale, ir per tą laiką gabalai kasdien vartomi, kad būtų vienodai pasūdyti. Po trijų dienų sūriai iš druskos tirpalo išimami ir dedami ant sausinimo lentų, kad nudžiūtų paviršius. Kai sūrių paviršiai tampa pakankamai sausi, sūriai nešami į brandinimo patalpas. „Nanoški sir“ brandinimo patalpose brandinami ne trumpiau kaip 60 dienų arba tol, kol jų sausoji medžiaga sudaro 60 proc., o sausosios medžiagos riebalai – 45 proc. Per pirmąsias 14 brandinimo dienų sūriai kas tris dienas nušluostomi ir apverčiami, vėliau jie apverčiami bent kartą per savaitę ir, jei reikia, nušluostomi. Prieš išnešant sūrius iš sandėlio, jie nuplaunami, kad ant plutos neliktų pelėsių. Sūrį brandinus ne mažiau kaip 60 dienų, patikrinama atskirų sūrių išorės išvaizda ir atrenkami tie, kurie atitinka reikalavimus. Atliekamas tos pačios atrinktų sūrių partijos juslinių savybių vertinimas ir cheminė analizė.

Kiekvienas specifikacijos reikalavimus atitinkantis sūris viename iš horizontaliųjų paviršių taip paženklinamas žyma su narcizo ženklu ir užrašu „Nanoški sir“, kad supjausčius sūrį į dalis, kiekviename mažame gabale liktų narcizo ženklo dalis. Ant kiekvieno „Nanoški sir“ fasuoto gabalo turi būti ir serijos numeris.

4.6. Ryšys su geografine vietove:

Vipavos slėnio teritorijai būdingas žemyninio Alpių klimato ir Viduržemio jūros klimato derinys. Dėl vėjų, kurie labai greitai išdžiovina drėgną dirvožemį, Vipavos slėnyje dažni skersvėjai. Nemažą poveikį šiai teritorijai daro burja – šaltas šiaurės vėjas, pučiantis iš Nano ir labai stiprus. Vasaros karštos. Gamtinės sąlygos ir atšiaurus klimatas palankūs auginti stiprius ir atsparius rudųjų veislės galvijus. Rudųjų veislės galvijai perdirba didelį pagrindinių visaverčių pašarų kiekį, jų piene daug baltymų ir riebalų, turinčių poveikio „Nanoški sir“ kokybei, spalvai, skoniui ir kvapui.

Sūris brandinamas aukštutinėje Vipavos slėnio dalyje, kur auginami vynmedžiai, brandinimo patalpose, kurios turi būti ne daugiau kaip 500 m aukštyje virš jūros lygio, nes vynmedžiai taip pat labai gerai auga ne aukštesniame kaip minėtas lygis. Aukštutinė Vipavos slėnio vynuogynų teritorija daro nemažą poveikį autochtoninės mikrofloros kiekiui ore, kuris iš dalies lemia „Nanoški sir“ brandumą, savitą kvapą ir pikantišką skonį. Autochtoninės mikrofloros kiekiui ore įtakos turi vietovės klimatas, netoliese esanti jūra ir sėkmingas vynmedžių auginimas.

Sūris Nano plynaukštėje gaminamas nuo XVI amžiaus. XVI amžiaus Vipavos dvaro žemės registre yra įrašų apie plynaukštės žemių nuomą; matyti, kad ganyklų naudotojai dvaro šeimininkams mokėjo ir sūriu. Tai rodo, kad jau tuo metu Nano plynaukštėje buvo išvystytas ganymas ir sūrių gamyba. Nuo 1986 m. „Nanoški sir“ iš karvių pieno pradėtas gaminti taikant tai vietovei būdingus (tradicinius) sūrių gamybos būdus. Akivaizdu, kad pienas jau seniai žemoje temperatūroje maišomas su šliužo fermentu, siekiant išsaugoti daugelį pieno rūgšties mikroorganizmų, kurių natūraliai yra piene. Sūrių gamybos procesas vykdavo ir atvirose statinėse. Tai padėjo autochtoninei mikroflorai, kurią iš esmės sudaro mielės, patekti į varškę.

4.7. Kontrolės įstaiga:

Pavadinimas: Bureau Veritas d.o.o. Adresas: Linhartova cesta 49a SI-1000 Ljubljana SLOVENIJA Tel. +386 14757600 Faks. +386 14757601 El. paštas: info@si.bureauveritas.com

4.8. Ženklinimas etiketėmis:

Specifikacijos reikalavimus atitinkantys sūriai ženklinami „Nanoški sir“ pavadinimu, narcizo simboliu, atitinkamu Bendrijos ženklu ir nacionaliniu kokybės ženklu.

(1) OL L 93, 2006 3 31, p. 12.